ซิตี้แบงก์บุกลูกค้าเวลธ์โต40%
ซิตี้แบงก์เอาจริงรุกขยายฐานลูกค้ามั่งคั่งเพิ่ม 3 เท่าภายใน 3 ปี ปรับใหญ่ยกระดับแพลตฟอร์มดิจิทัล สร้างทีมคุณภาพ
16 ก.ย. 2560

ซิตี้แบงก์เอาจริงรุกขยายฐานลูกค้ามั่งคั่งเพิ่ม 3 เท่าภายใน 3 ปี ปรับใหญ่ยกระดับแพลตฟอร์มดิจิทัล สร้างทีมคุณภาพ
นางวีระอนงค์ จิระนคร ภู่ตระกูล รองกรรมการผู้จัดการใหญ่ สายงานบุคคลธนกิจ ธนาคารซิตี้แบงก์ เปิดผยว่า กลยุทธ์ธุรกิจบริหารความมั่งคั่ง (เวลธ์ แมเนจ เมนต์) ในระยะ 3 ปี จะเพิ่มโอกาสทางการลงทุนที่หลากหลายให้ลูกค้าบุคคลที่มีความมั่งคั่ง ซึ่งธนาคารมีความเชี่ยวชาญ โดยเฉพาะการเปิดให้ลูกค้าไปลงทุนโดยตรงกับบริษัทหลักทรัพย์จัดการกองทุน (บลจ.) ชั้นนำระดับโลก 8 แห่ง สามารถซื้อหุ้นกู้บริษัทชั้นนำได้ทั่วโลก
ขณะที่ซิตี้แบงก์เสริมความแข็งแกร่งในการพัฒนาผลิตภัณฑ์การลงทุน เช่น กองทุนรวมต่างประเทศ (เอฟไอเอฟ) ที่กระจายความเสี่ยงทั่วโลก และร่วมกับ บลจ.ในประเทศไทย 5 แห่ง อาทิ บลจ.กรุงไทย กรุงศรี แมนูไลฟ์ อเบอร์ดีน เปิดให้ลูกค้ามีทางเลือกในการลงทุนแบบเปิด (Open Architecture)
"แนวโน้มธุรกิจเวลธ์ แมเนจเมนต์ในไทยค่อนข้างสดใส หลังจากที่ธนาคารแห่งประเทศไทยผ่อนคลายกฎเกณฑ์ โดยอนุมัติให้สำนักงานคณะกรรมการกำกับหลักทรัพย์และตลาดหลักทรัพย์ ขยายวงเงินจัดสรรสำหรับการลงทุนในหลักทรัพย์ต่างประเทศ จาก 7.5 หมื่นล้านดอลลาร์สหรัฐ เป็น 1 แสนล้านดอลลาร์" นางวีระอนงค์ กล่าว
นางวีระอนงค์ กล่าวว่า ตั้งเป้าหมายขยายฐานลูกค้าในกลุ่มซิตี้โกลด์ หรือลูกค้ารายย่อยที่มีสินทรัพย์กับธนาคารตั้งแต่ 5 ล้านบาทขึ้นไป เพิ่มขึ้น 40% ในปีนี้ และเติบโต 30-40% ต่อปีในระยะ 3 ปีข้างหน้าที่จะทำให้ฐานลูกค้าเพิ่มขึ้น 3 เท่า และมีสินทรัพย์ภายใต้การบริหารจัดการเพิ่มขึ้น 1 เท่าตัว จากปัจจุบันมีลูกค้าบัตรเครดิต 1 ล้านราย ลูกค้าสินเชื่อ 3 แสนราย และลูกค้ารายย่อย 3 หมื่นราย
นายดอน จรรย์ศุภรินทร์ ผู้ช่วยกรรมการผู้จัดการใหญ่ฝ่ายบุคคลธนกิจ ธนาคารซิตี้แบงก์ กล่าวว่า ได้ปรับปรุงธุรกิจการบริหารความมั่งคั่ง โดยยกระดับแพลตฟอร์มดิจิทัลบริการที่ปรึกษาการลงทุนที่ครบวงจร รวมทั้งร่วมกับสถาบันระดับโลกจัดตั้ง Citi Wharton Global Wealth Institute ฝึกอบรมพนักงานให้มีความรู้ความเชี่ยวชาญเป็นที่ปรึกษาการลงทุน